KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2011. május 16-i rendkívüli ülésére)

TÁRGY:    HELYISÉG   BIZTOSÍTÁSA   A    KALOCSAI     „HÉTSZÍNVIRÁG”

                   ALAPFOKÚ MŰVÉSZETOKTATÁSI INTÉZMÉNY RÉSZÉRE

A „Hétszínvirág” Oktatási és Kulturális Alapítvány (6300 Kalocsa, Szent István u. 7.) fenntartásában működik a „Hétszínvirág” Alapfokú Művészetoktatási Intézmény (6300 Kalocsa, Szent. István u.7.). Az intézmény kiskőrösi telephelyként felvállalná városunkban a felmenő rendszerű néptáncoktatást, a 2011/2012 –es tanévtől. Az oktatást heti két alkalommal, alkalmanként 3 órában kívánja végezni.

Az intézmény kérte, az önkormányzat a Művelődési Házban biztosítson legalább 12 évre vagy meghatározatlan időtartamra az oktatáshoz szükséges előírásoknak megfelelő helyiségeket azzal, hogy a személyi és tárgyi feltételekről az intézmény gondoskodik.

A közoktatásról szóló törvény szerint, a működési engedély kiadásának feltétele - többek között - az, hogy az intézmény rendelkezzen a telephely használatát biztosító, legalább 5 éves időtartamra szóló hozzájáruló nyilatkozattal.

Kiskőrös Város Önkormányzata a 2008. június 30-án megkötött Közművelődési Megállapodással megbízta a KUNSÁG-MÉDIA Kht-t, a közművelődési feladatok 2013. június 30-ig történő ellátásával, egyidejűleg a feladatellátás érdekében használatba adta a Petőfi Sándor Művelődési Központ épületének egy részét.

A KUNSÁG-MÉDIA Kht. akként nyilatkozott, hogy a Közművelődési Megállapodás időtartamára használatba adja a feladatellátáshoz szükséges helyiségeket.

Annak érdekében, hogy városunkban is biztosított legyen a néptáncoktatás, javasolom, hogy a Képviselő-testület vállaljon kötelezettséget arra, hogy a határozat-tervezetben foglaltak szerint 2013. július 1. napjától, 2019. június 30. napjáig ingyenes használati jogot biztosít az Intézmény részére, a Művelődési Házban.

Kiskőrös, 2011. május 12.


Domonyi László sk.


polgármester

HATÁROZAT-TERVEZET

A Képviselő-testület támogatja azt, hogy a városban néptáncoktatás folyjon. Ennek érdekében kötelezettséget vállal arra, hogy a „Hétszínvirág Alapfokú Művészetoktatási Intézmény” (6300 Kalocsa, Szent István u. 7.) részére, az általa végezni kívánt közfeladat (néptáncoktatás) ellátásának támogatása céljából - külön megállapodásban foglaltak szerint - 2013. július 1. napjától, 2019. június 30. napjáig, heti két alkalommal, ingyenes használati jogot biztosít a közüzemi szolgáltatások díjának megtérítése mellett, az önkormányzati tulajdonú, Kiskőrös Petőfi tér  4. sz. alatt lévő Petőfi Sándor Művelődési Központ épületében.

